Dalai Lama: – For mange flyktninger i Europa

Europa har tatt imot for mange flyktninger, mener Dalai Lama.

Dalai Lama fotografert under et besøk på studentfestivalen ISFIT i Trondheim i februar i fjor. Nå sier Tibets åndelige leder i et intervju med en tysk avis at Europa tar imot for mange flyktninger. Foto: Ned Alley / NTB scanpix Alley, Ned / NTB scanpix

NTB

31. mai 2016 16:06 Sist oppdatert 31. mai 2016

Eksiltibetaneren sier flyktningene på sikt må vende «hjem».

– Når vi ser inn i ansiktet til hver og en flyktning, spesielt barna og kvinnene, kan vi føle deres lidelse, sier Tibets åndelige leder ifølge den tyske oversettelsen av et intervju i avisa Frankfurter Allgemeine Zeitung.

Folk som er bedre stilt, har plikt til å hjelpe flyktningene, understreker han.

– På den annen side – det er for mange nå, sier Dalai Lama og tilføyer lattermildt:

– Europa, for eksempel Tyskland, kan ikke bli et arabisk land.

Tyskland tok i fjor mot 1,1 millioner mennesker på flukt fra krig og elendighet i Syria, Irak, Afghanistan og andre land.

Intervjuet med Dalai Lama er gjort i Dharamsala nord i India, hvor han og den tibetanske eksilregjeringen holder til.

Les også Dalai Lama: Åtti år og like farlig

Les også Kina rasende over at Dalai Lama kommer til Norge

Må bygge opp sine egne land

– Også fra et moralsk ståsted mener jeg at flyktninger bare burde tas imot på midlertidig basis. Målet burde være at de vender tilbake og hjelper til med å bygge opp sine land, sier buddhistmunken.

Dalai Lama håper selv å kunne vende hjem etter over et halvt århundre i eksil.

– Kanskje om noen år, sier den 80 år gamle fredsprisvinneren.

Flere tusen tibetanere har flyktet fra sine hjem siden kinesiske soldater ble sendt til Tibet i 1951. (©NTB)